FI
6.4.2022
Euroopan unionin virallinen lehti
C 152/117
1.7 ETSK kannattaa useiden lausuntojensa (1) mukaisesti ja sosiaalisten oikeuksien pilarin pohjalta EU- ja jäsenvaltiotason toimia, joilla edistetään terveydenhuoltojärjestelmien välistä yhteistyötä ihmisarvon ja terveen kilpailun kaltaisten EU:n arvojen noudattamisessa ja pyritään terveydenhuolto- ja sosiaalijärjestelmien ylöspäin tapahtuvaan lähentymiseen.
1.8 Pandemian aikana on nähty, kuinka unioni- ja valtiotason toimintaa on pitänyt laajentaa ennennäkemättömässä mittakaavassa, jotta on voitu auttaa sekä yksittäisiä yrityksiä että ihmisiä.
ETSK korostaa, että on tärkeää siirtyä hätätoimenpiteistä tuottaviin investointeihin osallistavan ja kestävän elpymisen varmistamiseksi keskipitkällä ja pitkällä aikavälillä, jotta voidaan myös välttää se vaara, että finanssi- ja rahapolitiikkaan kohdistuu suuri inflaatioriski, joka saattaa johtaa pysähtyneisyyden tilaan.
1.9 ETSK suhtautuu myönteisesti Euroopan komission pyrkimyksiin tukea kansallisia medialukutaitokampanjoita yhteistyössä eurooppalaisen digitaalisen median seurantafoorumin (EDMO) ja medialukutaitoa käsittelevän asiantuntija­ ryhmän kanssa.
Näin edistetään disinformaation torjuntaa ja myös rokotusten vastaista disinformaatiota, joka aiheuttaa perusteettomia pelkoja ja vakavaa haittaa.
1.10 Komitea kannattaa toimia kansainvälisen yhteistyön tehostamiseksi ja Euroopan aseman vahvistamiseksi kansainvälisissä instituutioissa.
ETSK huomauttaa, että Euroopan aseman ja osallistumisen heikentyminen kansainvälisissä järjestöissä antaa muille, EU:n ulkopuolisille maille mahdollisuuden toimia Euroopan unionin edustamien arvojen kannalta epäsuotuisalla tavalla.
2.
Yleistä 2.1 Covid-19-pandemia toi vuoden 2020 alussa esille ongelmia terveydenhuoltoalan, monien valtioiden ja EU:n toimielinten sekä joidenkin talouden alojen toiminnassa.
Kaikki tämä kärjisti kriisiä ja sosiaalista epätasapainoa.
2.2 ETSK on tyytyväinen siihen, että Euroopan unioni ja sen toimielimet ovat pyrkineet pandemian aikana jatkuvasti arvioimaan prosesseja niin terveydenhuoltojärjestelmiin kohdistuneen ennennäkemättömän rasitteen kuin koko Euroopan unioniin kohdistuvan vaikutuksen kannalta.
ETSK korostaa, että kulunutta ajanjaksoa olisi myös arvioitava hätätilanteen testinä EU:n demokraattiselle ja yhtenäiselle toiminnalle.
2.3 ETSK panee merkille mittavat toimet, joita ovat toteuttaneet rokotusapua koordinoivat EU:n eri toimielimet, sosiaalista suojelua ja tukiohjelmia tarjoavat kansalliset instituutiot sekä yritykset, jotka ovat tehneet kaiken voitavansa suojellakseen työntekijöitään ja liiketoimiaan ja jotka ovat vastanneet työllisyyden ja välttämättömien tuotteiden tarjonnan nopean normalisoinnin haasteeseen.
Samalla voidaan todeta, että työmarkkinoiden täyden vakauden ja tasapainon varmistamiseksi on vielä paljon tehtävää.
2.4 ETSK:n mukaan ensimmäinen ja tärkein opetus on se, että erityisesti alueellisten tai ylikansallisten pandemioiden aikana meidän on tehtävä yhteistyötä Euroopan tasolla, jotta voidaan löytää yhteisiä välineitä paitsi terveystilanteen myös hätätilanteiden hallitsemiseksi ja nopean, osallistavan ja kestävän elpymisen tukemiseksi.
Komitea korostaa EU:n toimielinten myönteistä suhtautumista sellaisten uusien ja innovatiivisten rahoitusvälineiden käyttöönottoon, joista on sovittu yhteiseen etuun perustuvalta solidaarisuuspohjalta.
2.5 Pahin mahdollinen tilanne olisi uuden kriisin puhkeaminen ennen kuin tilanne on täysin vakaa.
Sen vuoksi Euroopan komission on ensisijaisen tärkeää toteuttaa välittömästi toimia, joilla parannetaan talous-, sosiaali- ja terveydenhuoltojärjestelmien selviytymiskykyä tulevaisuudessa.
ETSK on samaa mieltä tästä strategiasta ja tarpeesta tarkastella kriittisesti saatuja kokemuksia ja vahvistaa kriisinhallintaa Euroopan unionissa.
2.6 Euroopan komissio luettelee kymmenen pandemiasta saatua tärkeää kokemusta, mutta mainitsee vain ohimennen kriisin epätasaisen vaikutuksen: heikoimmassa asemassa olevat ryhmät ja pienet ja keskisuuret yritykset ovat joutuneet kärsimään eniten.
Suosituksissa on tarkasteltava kriittisesti sitä, mitä tähän mennessä on tehty, mikä on toiminut hyvin ja mitä on parannettava.
2.7 Kun kriisi on jäämässä taakse, työvoimapula erittäin tärkeissä ”matalan osaamistason” ammateissa on myös osoittautumassa merkittäväksi ongelmaksi.
Kriisi on myös paljastanut sen, kuinka haavoittuvaan asemaan maailmanlaa­ juisten toimitusketjujen hajautuminen saattaa meidät ja kuinka on tarpeen pohtia uudelleen teollisuusstrategiaa välttämättömien tuotteiden valmistuksen osalta.
(1)
EUVL C 13, 15.1.2016, s. 40, EUVL C 14, 15.1.2020, s. 1.